b'\n_START_ARTICLE_\nOulu Sinfonia\n_START_PARAGRAPH_\nOulu Sinfonia (engl. Oulu Symphony Orchestra) eli Oulun kaupunginorkesteri on perustettu vuonna 1937. Siin\xc3\xa4 soittaa 61 muusikkoa._NEWLINE_Oulussa on harrastettu s\xc3\xa4\xc3\xa4nn\xc3\xb6llist\xc3\xa4 konserttitoimintaa jo 1820-luvulta asti, ensimm\xc3\xa4iset pyrkimykset pysyv\xc3\xa4n orkesterin saamiseksi ovat vuodelta 1856, jolloin musiikillisen kapellin musiikkiyhti\xc3\xb6n osakemerkinn\xc3\xa4t suoritettiin. Toiminta kuitenkin hiipui, ja Oulun Soitannollisen Seuran perustaminen vuonna 1901 oli piristysruiske orkesteritoiminnalle. Huippukauttaan t\xc3\xa4m\xc3\xa4 orkesteri eli talvella 1910\xe2\x80\x931911, jolloin sit\xc3\xa4 johti s\xc3\xa4velt\xc3\xa4j\xc3\xa4 Toivo Kuula. Orkesterin toiminta hiipui v\xc3\xa4hitellen rahojen huvetessa, mutta esimerkiksi Jean Sibelius ehti k\xc3\xa4yd\xc3\xa4 orkesteria johtamassa 1914._NEWLINE_Syyskuussa 1934 Oulun Musiikkiyhdistys ry:n toiminta alkoi, ja Oulun orkesterin toiminta alkoi virallisesti maaliskuussa 1937. Vuodesta 1954 lukien orkesteri on saanut k\xc3\xa4ytt\xc3\xa4\xc3\xa4 itsest\xc3\xa4\xc3\xa4n nime\xc3\xa4 kaupunginorkesteri, ja orkesteri kunnallistettiin vuonna 1961._NEWLINE_Tunnettuja kapellimestareita sek\xc3\xa4 ja Oulun kaupunginorkesterin kehitt\xc3\xa4ji\xc3\xa4 ovat olleet Urpo Pesonen, Paavo Rautio, Onni Kelo ja my\xc3\xb6hemmilt\xc3\xa4 vuosilta Ari Angervo, Peeter Lilje ja Arvo Volmer, jonka johdolla orkesteri levytti 1998\xe2\x80\x932005 Leevi Madetojan koko orkesterituotannon. Syksyst\xc3\xa4 2005 kev\xc3\xa4\xc3\xa4seen 2008 ylikapellimestarina toimi Dmitri Slobodeniouk. Syksyst\xc3\xa4 2010 syksyyn 2013 orkesterin taiteellinen johtaja oli kapellimestari Anna-Maria Helsing. H\xc3\xa4nt\xc3\xa4 seurasi ruotsalainen Johannes Gustavsson, jonka kausi ylikapellimestarina jatkuu vuoteen 2018. Orkesterin nimikkos\xc3\xa4velt\xc3\xa4j\xc3\xa4n\xc3\xa4 toimi vuosina 1997\xe2\x80\x932007 Olli Kortekangas._NEWLINE_Oulu Sinfonia soittaa vuonna 1983 valmistuneessa 816-paikkaisessa Madetojan salissa. Oulun kaupunginorkesteri nimettiin uudelleen Oulu Sinfoniaksi kes\xc3\xa4n 2005 alussa.'